Imtella' Jannar 2, 2021 Dar Arka f'Għawdex se twettaq proġett estensiv ta' manutenzjoni u tisbiħ tad-dar f'Għajnsielem biex tibqa' toffri ambjent ta' kwalità lir-residenti u oħrajn li jużaw is-servizzi li toffri. Il-Fondazzjoni Arka qed tħabrek ukoll biex tiftaħ it-tieni appartament biex persuni b'diżabilità jgħixu fil-komunità. Madankollu, il-pandemija preżentat sfidi ta' operat u tnaqqis fid-donazzjonijiet li minnhom tiddependi. Għaddew għoxrin sena mindu Monsinjur Manwel Curmi fetaħ il-bibien ta' Dar Arka f'Għawdex bħala residenza għal persuni b'diżabilità u faċilità minn fejn jingħataw servizzi oħra, fosthom ta' respite. Bħalissa Dar Arka tilqa' 20 resident u wasal iż-żmien li jsirilha xogħol ta' manutenzjoni u tisbiħ li fi kliem l-Assistent Direttur tad-dar, Dun Michael Galea, hu stmat li se jiswa mal-€200,000. "Dar Arka ilha 20 sena bil-bibien miftuħa. Bdiet tinbena madwar 25 sena ilu u allura issa wasal iż-żmien li jsir ċertu refurbishment ħalli aħna nkunu dejjem up to standard," spjega Dun Michael. "Għalhekk ninqeda minn din l-okkażjoni biex nagħmel appell lil diversi persuni jew inkella anke kumpaniji li jixtiequ jonoraw l-aspett soċjali tagħhom. Jekk jixtiequ jgħinnuna biex aħna nkunu nistgħu nagħmlu dan ir-refurbishment ġewwa Dar Arka, l-għajnuna tagħhom tkun ferm apprezzata." Dar Arka ntlaqtet sew mill-imxija tal-coronavirus, bid-donazzjonijiet f'ċerti mumenti naqsu saħansitra sa 80%. Effett ieħor kien li l-voluntiera ma tħallewx imorru aktar jagħtu servizz fid-dar. Dan ġara biex jitnaqqas ir-riskju li l-virus jinxtered fost ir-residenti. Twaqqfu wkoll xi servizzi. "Waqqafna s-servizz tar-respite fejn il-ġenituri kienu jibgħatu lill-uliedhom b'diżabilità għal perjodu ta' żmien biex huma jkunu jistgħu jieħdu ftit tal-mistrieħ. Sfortunatament dak kellna nwaqqfuh, għaliex? Għaliex aħna rridu nbegħdu l-virus minn din id-dar u allura noqgħodu attenti milli ndaħħluha hawnhekk. Waqqafna wkoll is-servizz tal-pool fejn kellna diversi persuni li kienu jiġu jużaw dak is-servizz." Għal Dar Arka, il-pandemija fissret ukoll li ġie ttardjat il-proġett tal-ftuħ tat-tieni appartament għal persuni b'diżabilità biex dawn jgħixu fil-komunità. L-ewwel appartament, Dar il-Ġublew tal-Ħniena, kien ġie inawgurat fl-2016 bħala mafkar ħaj tas-sena tal-Ġublew tal-Ħniena li kien għamel il-Papa Franġisku. Fih jgħixu ħames residenti. "Iċ-ċirkostanzi ma ppermettewlniex imma x-xogħol qiegħed fi stadju avvanzat biex jekk il-Bambin irid fix-xhur li ġejjin nistgħu niftħu l-bibien tagħna għal dan it-tieni appartament." Dun Michael Galea qal li Dar Arka, li tirrappreżenta waħda mill-opri soċjali ewlenin tal-Knisja f'Għawdex, teħtieġ miljun ewro u nofs fis-sena. Min jixtieq jgħin lil Dar Arka jista' jagħmel dan fuq il-kont bankarju MT31VALL22013000000040017808653.